Seksuele teistering in die werkplek - Solidariteit GildesSolidariteit Gildes Seksuele teistering in die werkplek - Solidariteit Gildes
Tuis / Gilde Artikels / Seksuele teistering in die werkplek
Ons werk in diverse omgewings elk met sy eie waardes, manier van dinge doen en interpretasies. Ongeag hiervan, het niemand die reg om 'n ander persoon te teister nie.
Hoe definieer ons seksuele teistering?
Die goeiepraktykkode oor die hantering van seksuele teistering in die werkplek definieer seksuele teistering as: "Ongewenste gedrag van 'n seksuele aard wat die regte van die werknemer skend en 'n teenvoeter vir gelykheid in die werkplek is." Hierdie gedrag sluit in enige fisieke, verbale of nie-verbale seksuele optrede wat die slagoffer ongemaklik laat voel.
Maak seker dit is wel seksuele teistering:
Voorbeelde van seksuele teistering is dus voorstelle, boodskappe of aanmerkings met 'n seksuele ondertoon. Die persoon verantwoordelik vir die optrede sou kon voorsien dat die ontvanger daarvan geïntimideer of verneder sal voel. Seksuele teistering kan ook plaasvind as iemand 'n beloning of belofte impliseer vir enige gedrag wat verband hou met 'n versoek van seksuele aard; of wanneer daar 'n direkte of indirekte bedreiging of weerhouding van voorregte gekoppel word aan die weiering om aan 'n seksueel georiënteerde versoek mee te doen. Dit sluit ook onvanpaste aanraking, wat herhaaldelik gebeur, in.
Onthou: Beide mans en vroue kan seksueel geteister word. Die slagoffer is ook nie noodwendig van die teenoorgestelde geslag nie.
Wetgewing poog om slagoffers van teistering, ook spesifiek seksuele teistering, te beskerm as deel van die reg van enige Suid-Afrikaner om hul lewe vry van enige vorm van geweld of diskriminasie te lei, hetsy uit openbare of private bronne.
Die implikasie hiervan is dat mense nie eens meer 'n anonieme SMS met een of ander seksuele ondertoon kan aanstuur as dié soort aandag ongevraagd is nie.
Indien jy 'n slagoffer is van enige vorm van seksuele teistering, moet nie stil by nie!
Jy kan direk vir die persoon wat jou teister sê dat die gedrag of kommunikasie onaanvaarbaar is en dat dit gestaak moet word. Indien jy 'n klag oor teistering wil rapporteer, kan jy jou bestuurder, die Menslike Hulpbronne-afdeling, of die Etiek Beampte in jou onderneming nader. Berei jouself daarop voor dat verskillende rolspelers in jou onderneming totaal verskillend op dieselfde teistersaak kan reageer. Verskillende afdelings en rolspelers moet dus almal saam vergader en die saak bespreek. Behou alle bewysstukke van toepassing en wees eerlik oor jou ervaring. Bly by die feite!
Wenke vir persone wat met sake van seksuele teistering moet hanteer:
In groter ondernemings word daar gewoonlik in 'n induksie program met werknemers gesels oor seksuele teistering. Daar is gewoonlik ook 'n formele beleid in plek. Indien daar nie 'n beleid in plek is nie, moet die klag steeds ondersoek word.
Gesprekke moet gereeld met werknemers gehou word oor seksuele wangedrag. Dit help nie om net een gespreksessie te hê nie. Soos met ander gedragsveranderinge in die werkplek moet mense deurlopend eenvoudige, direkte boodskappe ontvang om presies te weet wat hul maatskappy se beleid ten opsigte van hierdie tipe oortreding is.
Wees skeppend! Dit help nie om net briewe uit te deel om mense bewus te maak van seksuele teistering nie. Probeer kort videogrepe of interessante, veelkleurige voubiljette te versprei om die boodskap tuis te bring.
Kundiges van buite die maatskappy of fokusgroepe wat met toepaslike groepe werknemers kan praat, kan ook lig werp op moontlike risiko's.
Regspanne, menslikehulpbronbestuurders en etiek beamptes kan saam die onderneming se swak plekke evalueer en só probeer om die onderneming se reputasie ten alle koste te beskerm.
Werknemers deel soms makliker gevoelens op sosiale media. Die onderneming se kommunikasiepraktisyn moet hierdie platforms deurlopend monitor. Dit mag dalk leidrade bied oor onderliggende gevalle van seksuele teistering in die onderneming.
Alle gesprekke moet konfidensieel gehou word en met die nodige sensitiwiteit hanteer word.
Skade aan die reputasie van die onderneming en die rolspelers kan aansienlik verminder word as jy flink en vinnig reageer; verkieslik binne die eerste vier-en-twintig uur ná aanmelding.
Bevestig dat die onderneming 'n onafhanklike ondersoek sal doen en dat daar geen ruimte sal wees vir verdere teistering nie.
Seksuele teistering in die werkplek word as 'n ernstige oortreding beskou en word streng verbied deur verskeie Suid-Afrikaanse wette; onder andere die Wet op Diensbillikheid, die Wet op Arbeidsverhoudinge en die Wet op Beskerming teen Teistering.
Die Wet op Diensbillikheid bepaal dat indien 'n werkgewer versuim om die nodige stappe te doen in gevalle van beweerde seksuele teistering, sodanige werkgewer self ook die Wet op Diensbillikheid oortree.
Voorkoming bly beter as genesing. Hoewel drastiese en vinnige optrede in geval van seksuele teistering skade aansienlik kan beperk, is dit onontbeerlik vir jou onderneming dat deeglike stelsels en doeltreffende kommunikasie daaroor reeds in plek moet wees voordat so 'n klag gelê word.